钦定古今图书集成/明伦汇编/官常典/第429卷 > 宋
## 钦定古今图书集成/明伦汇编/官常典/第429卷 > 宋

宋又设卫尉以掌宫门屯兵，而以中领军掌内军。
按《宋书百官志》：“卫尉一人，丞二人，掌宫门屯兵，秦官
也。汉景初，改为中大夫，后元年复为卫尉。”晋江右掌
冶铸，领冶令三十九，户五千三百五十。冶皆在江北，
而江南惟有梅根及冶塘二冶，皆属扬州，不属卫尉。
卫尉，江左不置，宋世祖孝建元年复置。旧一丞，世祖
增置一丞。

领军将军一人，掌内军。汉有南北军，卫京师。武帝置
中垒校尉，掌北军营。光武省中垒校尉，置北军中候，
监五校营。魏武为丞相，相府自置领军，非汉官也。文
帝即魏王位，魏始置领军，主五校、中垒、武卫三营。晋
武帝初省，使中军将军羊祜统二卫、前后左右骁骑
七军营兵，即领军之任也。祜迁罢，复置北军中候。北
军中候，置丞一人。怀帝永嘉中，改曰中领军。元帝永
昌元年，复改曰北军中候，寻复为领军。成帝世，复以
为中候，而陶回居之，寻复为领军。领军令犹有南军
都督。